Maailman suurin maailmanpyörä Las Vegasiin – näin valtava siitä tulee – Stara
Maailman suurin maailmanpyörä Las Vegasiin – näin valtava siitä tulee
Matkailu Viihdeuutiset 10.10.2013, 14:30 · Terhi Piiroinen
Las Vegasissa on kaikki suurta ja mahtavaa. Sanotaan, että uhkapelaajien paratiisissa on mahdollista toteuttaa kaikki haaveet, kunhan pankkitilin saldo ja kantti riittää. Kasinoiden ja huippuhotellien kadulta, Stripiltä, löytyy myös vuoristorata, Eiffel-torni ja pyramidi.
Nyt sinne kohoaa myös massiivinen maailmanpyörä. Ensi vuoden alussa avattava maailmanpyörä tottelee nimeä High Roller, ja se kuuluu osaksi Ceasars-kasinohotellin kompleksia. Valmistuessaan se kantaa hetkellisesti maailman korkeimman maailmanpyörän titteliä, sillä sen ulkoreuna saavuttaa peräti 168 metrin korkeuden.
Yksi puolen tunnin ajelu tulee maksamaan 30 dollaria, eli noin 23 euroa. Maailmanpyörä on korkein siihen saakka, kunnes Dubaihin suunniteltu jättihanke toteutuu. Maailman korkeimman rakennuksen lisäksi Dubaissa nähdään nimittäin pian myös maailman suurin maailmanpyörä.
Kerroimme taannoin, kuinka Las Vegasiin suunniteltava 168-metrinen ja New Yorkiin suunniteltava 190-metrinen maailmanpyörä jäävät molemmat kertaheitolla Dubain 210-metrisen Dubai Eye -maailmanpyörän jalkoihin. Poikkeuksellisen suuria maailmanpyöriä ovat myös 165-metrinen Singapore Flyer, kiinalainen 160-metrinen the Star of Nanchang sekä Lontoossa sijaitseva 135-metrinen London Eye.